






Digitalne kompetencije nastavnika











1. Uvod

U kontekstu ubrzanih tehnoloških i društvenih promjena, obrazovni sustav ne može ostati statičan. Uloga nastavnika mijenja se iz temelja – više se ne očekuje samo da prenose stručno znanje iz svojeg akademskog područja, već da djeluju kao dizajneri i vodiči procesa učenja u digitalnom okruženju.

Danas su nastavnicima potrebne vještine za planiranje, vođenje i vrednovanje nastave u okruženju koje uključuje digitalne tehnologije, kao i sposobnost da kritički razmišljaju o njihovom utjecaju na učenje. To uključuje znanja o alatima, platformama, sigurnosti na mreži, autorskim pravima, otvorenim obrazovnim sadržajima, ali i poznavanje digitalne pedagogije, odnosno načina kako koristiti tehnologiju na smislen, svrhovit i pedagoški opravdan način.

U tom smislu, kompetencije nastavnika za online poučavanje, osmišljavanje i raspodjelu nastavnog materijala, korištenje sustava za e-učenje (npr. Moodle, Canvas, Blackboard i slični) i digitalnu komunikaciju, postaju kritične vještine za funkcioniranje i napredak cijelog obrazovnog sustava.

Obrazovne institucije koje ulažu u sustavno usavršavanje nastavnog osoblja, prate razvoj njihovih kompetencija i omogućuju fleksibilno profesionalno učenje, imaju veće šanse za održavanje visoke kvalitete obrazovanja, veću angažiranost studenata i spremnost na prilagodbu izvanrednim okolnostima (npr. pandemija, prelazak na online nastavu). 

Kako bi se omogućio usmjereni razvoj nastavničkih digitalnih kompetencija, sudionici edukacije upoznat će se s trima međunarodno priznatim okvirima koji opisuju što nastavnici trebaju znati i moći u digitalnom obrazovanju, i kako postupno napredovati.

Neki od najpoznatijih okvira i standarda za digitalne kompetencije u obrazovanju su:


	UNESCO-ov okvir za kompetencije nastavnika (ICT-CFT)

	Okvir za digitalne kompetencije nastavnika – DigCompEdu

	ISTE standardi za nastavnike.



Uloga nastavnika danas podrazumijeva spremnost na cjeloživotno učenje, digitalnu agilnost i pedagošku refleksiju. Kompetencije za digitalno poučavanje nisu privremeni trend, već trajno relevantna osnova za učinkovit rad u visokom obrazovanju.

Korištenjem okvira kao što su UNESCO, DigCompEdu i ISTE, visokoškolske ustanove mogu razvijati ciljane, personalizirane i učinkovite edukacijske programe koji osnažuju nastavnike i podižu kvalitetu obrazovanja u cjelini.



2. UNESCO-ov okvir za kompetencije nastavnika (ICT-CFT)

UNESCO-ov okvir za digitalne kompetencije nastavnika (ICT-CFT) osmišljen je kao strateško oruđe za države i obrazovne institucije koje žele sustavno razvijati profesionalni razvoj nastavnika integracijom informacijskih i komunikacijskih tehnologija (IKT). Ovaj okvir ne samo da pruža jasne smjernice za uključivanje IKT-a u nastavu, već postavlja temelje za formuliranje politika, kurikuluma i programa osposobljavanja nastavnika, kao i institucionalnog kapaciteta za njegovo provođenje.

Okvir razlikuje tri uzlazne razine kompetencija: prva razina, nazvana Tehnološka pismenost (en. Technology Literacy), odnosi se na osnovno korištenje digitalnih alata (IKT) u obrazovanju, druga, nazvana Dublje razumijevanje (en. Knowledge Deepening), uključuje primjenu IKT-a za usmjerenu nastavu koja potiče suradnju i rješavanje problema u stvarnim kontekstima, a treća razina Stvaranje znanja (en. Knowledge Creation), opisuje najnapredniju razinu, gdje se IKT koristi za inovaciju, globalno povezivanje i stvaranje novog znanja unutar obrazovnog procesa.

Svaka od razina UNESCO-ova okvira za digitalne kompetencije nastavnika obuhvaća šest ključnih područja profesionalnog djelovanja. Prvo područje je razumijevanje politike IKT-a u obrazovanju, gdje se od nastavnika očekuje poznavanje nacionalnih i institucionalnih strategija i sposobnost njihove provedbe u svakodnevnoj praksi. Drugo područje čini kurikulum i vrednovanje, koje uključuje integraciju digitalnih tehnologija u nastavne planove, ali i korištenje digitalnih alata za oblikovanje i procjenu studentskog znanja i vještina. Treće područje odnosi se na pedagoške metode, odnosno na osmišljavanje i provođenje nastavnih aktivnosti u kojima se IKT koristi za aktivno, suradničko i problemski usmjereno učenje. Četvrto područje je primjena digitalnih vještina, koje podrazumijeva sposobnost samog nastavnika da koristi različite digitalne alate i resurse, ali i da prenese te vještine studentima. Peto područje obuhvaća organizaciju i administraciju, gdje se naglašava korištenje IKT-a za učinkovitije upravljanje nastavnim procesom, komunikacijom i administrativnim obvezama. I na kraju, šesto područje je profesionalno usavršavanje nastavnika, u kojem digitalne tehnologije služe kao sredstvo za cjeloživotno učenje, praćenje inovacija i razmjenu dobre prakse s kolegama na nacionalnoj i međunarodnoj razini.

Cilj ovoga modela jest potaknuti nastavnike da IKT ne smatraju samim ciljem, već moćnim alatom i potporom za postizanje obrazovnih ishoda, razvoj kritičkog mišljenja i podržavanje kolaborativnog učenja. Na taj način, okvir promiče stratešku, uključivu i inovativnu pedagogiju koja aktivno služi učenicima i širem obrazovnom sustavu.

Integralni tekst dokumenta nalazi se na poveznici.



3. Okvir za digitalne kompetencije nastavnika – DigCompEdu

DigCompEdu (en. (Digital Competence Framework for Educators) je europski okvir koji pruža detaljnu mapu digitalnih kompetencija specifičnih za obrazovni kontekst. Hrvatska inačica okvira DigCompEdu dostupna je u CARNET-ovoj publikaciji na poveznici. Iako je okvir primjenjiv na sve razine obrazovanja, njegova važnost za visokoškolske nastavnike leži u mogućnosti da strukturirano, sveobuhvatno i razvojno pristupe unaprjeđenju vlastite digitalne pismenosti, s posebnim naglaskom na pedagošku primjenu tehnologije. Sastoji se od 6 područja i 22 specifične kompetencije koje obuhvaćaju sve aspekte nastavničkog rada.

Područja uključuju:


	Profesionalni angažman

	Digitalni izvori i materijali

	Učenje i poučavanje

	Praćenje i vrednovanje

	Osnaživanje učenika

	Omogućavanje razvoja i usmjeravanje digitalnih kompetencija studenata.



Unutar svakog od područja popisane su kompetencije.

1. Profesionalni angažman obuhvaća ove kompetencije:


	komunikacija unutar ustanove

	profesionalna suradnja

	refleksija o radu

	kontinuirani profesionalni razvoj uz podršku digitalnih tehnologija.



2. Digitalni izvori i materijali obuhvaća ove kompetencije:


	digitalni izvori i materijali

	izrada i prilagodba digitalnih materijala

	upravljanje digitalnim izvorima i materijalima, njihova zaštita i dijeljenje.



3. Učenje i poučavanje obuhvaća ove kompetencije:


	poučavanje

	vođenje i usmjeravanje

	suradničko učenje

	samoregulirano učenje.



4. Praćenje i vrednovanje obuhvaća ove kompetencije:


	strategije praćenja i vrednovanja

	analiza prikupljenih podataka

	Povratne informacije i planiranje daljnjih aktivnosti.



5. Osnaživanje studenata obuhvaća ove kompetencije:


	pristupačnost i inkluzija

	diferencijacija i personalizacija

	aktivno uključivanje studenata.



6. Omogućavanje razvoja i usmjeravanje digitalnih kompetencija studenata obuhvaća ove kompetencije:


	informacijska i medijska pismenost

	digitalna komunikacija i suradnja

	izrada digitalnog sadržaja

	odgovorna uporaba

	rješavanje problema pomoću digitalnih tehnologija i onih vezanih za digitalnu tehnologiju.



DigCompEdu prepoznaje šest razina napredovanja (od A1 do C2), čime se omogućuje praćenje razvoja i individualno usmjeravanje edukacije:

Početnik (A1)

Početnici su svjesni mogućnosti koje im digitalne tehnologije nude ako žele unaprijediti pedagoške i stručne navike, no relativno su slabo izloženi digitalnim tehnologijama i koriste ih uglavnom za pripremu nastavnog sata, administrativne zadatke ili komunikaciju unutar ustanove u kojoj rade. Treba ih usmjeravati i ohrabrivati kako bi proširili repertoar i u pedagoške svrhe primijenili ono što znaju o digitalnoj tehnologiji.

Istraživač (A2)

Istraživači su svjesni mogućnosti koje im digitalne tehnologije nude i žele dalje istraživati kako bi unaprijedili pedagoške i stručne navike. Započeli su s primjenom digitalnih tehnologija u nekim područjima digitalnih kompetencija, no nisu u tome cjeloviti i dosljedni. Treba ih poticati i nuditi im inspiraciju i uvid u primjere rada kolega, možda u obliku suradničke razmjene iskustava.

Eksperimentator (B1)

Eksperimentatori istražuju mogućnosti digitalnih tehnologija u različitim kontekstima i s različitim namjerama, ugrađujući ih u navike koje su već razvili. Koriste ih kreativno kako bi obogatili različite aspekte svojega profesionalnog angažmana i žele još više proširiti svoj repertoar. Međutim, nisu još u potpunosti shvatili koji su alati najprikladniji u određenim situacijama, niti kako uskladiti pojedine digitalne tehnologije s pedagoškim strategijama i metodama. Treba im još malo vremena kako bi postali Stručnjaci. Do te će razine doći eksperimentirajući i promišljajući, uz suradnju i razmjenu znanja s kolegama.

Stručnjak (B2)


Stručnjaci koriste velik broj digitalnih tehnologija kako bi unaprijedili svoje stručno djelovanje. Čine to s potrebnim samopouzdanjem, kreativni su i kritički promišljaju o svojim postupcima. Ciljano biraju digitalne tehnologije za određene situacije i pokušavaju razumjeti prednosti i nedostatke različitih digitalnih strategija. Znatiželjni su i otvoreni za nove ideje, no ipak svjesni da još puno toga nisu isprobali. Eksperimentiranjem proširuju, strukturiraju i učvršćuju repertoar strategija koji im je na raspolaganju. Kada je riječ o uvođenju inovacija u praksu, obrazovatelji na razini Stručnjaka temelj su svake obrazovne ustanove.

Lider (C1)

Lideri dosljedno i cjelovito pristupaju primjeni digitalnih tehnologija kako bi unaprijedili pedagoške i stručne navike. Oslanjaju se na širok repertoar digitalnih strategija i biraju najprikladniju u svakoj situaciji. Neprestano promišljaju o svojim postupcima i nadograđuju ih. Razmjenjujući iskustva s kolegama doznaju najnovije vijesti o području u kojem rade. Izvor su inspiracije drugima i prenose im svoja stručna znanja.

Predvodnik (C2)

Predvodnici propitkuju adekvatnost suvremenih digitalnih i pedagoških praksi u kojima su postigli razinu Lidera. Muče ih njihova eventualna ograničenja ili nedostaci, a naprijed ih tjera želja za uvođenjem daljnjih inovacija u obrazovanje. Eksperimentiraju s primjenom vrlo inovativnih i složenih digitalnih tehnologija i/ili razvijaju sasvim nove pedagoške pristupe. Predvodnici su jedinstvena i rijetka vrsta obrazovatelja koji su uvijek prvi pri uvođenju inovacija i predstavljaju uzor mlađim obrazovateljima.













4. ISTE standardi


Međunarodno društvo za tehnologiju u obrazovanju - ISTE (en. International Society for Technology in Education) razvija globalno prihvaćene standarde za digitalne kompetencije u obrazovanju, s posebnim naglaskom na pedagošku svrhovitost i profesionalnu transformaciju nastavničke uloge u digitalnom dobu. Detaljni opis ISTE standarda možete pronaći na poveznici.

Za razliku od tradicionalnih pristupa koji naglasak stavljaju prvenstveno na tehničke vještine, ISTE standardi ističu nastavnika kao aktivnog sudionika i predvodnika promjena – osobu koja koristi tehnologiju za unaprjeđenje učenja, suradnju i profesionalni razvoj.

ISTE definira sedam ključnih uloga koje nastavnik može preuzeti u digitalnom obrazovnom okruženju. Svaka od ovih uloga nosi specifične kompetencije i podrazumijeva proaktivno djelovanje u kontekstu učenja i poučavanja:

Učenici (en. Learners)

Nastavnici se kontinuirano usavršavaju u uporabi digitalnih tehnologija, istražuju nove pedagoške pristupe i sudjeluju u profesionalnim zajednicama prakse. Ključna kompetencija je otvorenost prema cjeloživotnom učenju i spremnost na stalno prilagođavanje.



Lideri (en. Leaders)

 

U ovoj ulozi nastavnici predvode inovacije, promiču odgovornu i svrhovitu uporabu tehnologije i potiču promjene unutar institucije. Oni oblikuju viziju digitalne transformacije i svojim primjerom motiviraju druge.

 

Građani (en. Citizens) 

 

Nastavnici razvijaju i prenose vrijednosti digitalne etike, sigurnosti i odgovornosti. Potiču studente na kritičko promišljanje o digitalnom identitetu, privatnosti i društvenim implikacijama tehnologije.

 

Suradnici (en. Collaborators) 

 

Kompetencija nastavnika je u korištenju digitalnih alata za suradnju sa studentima, kolegama i širom zajednicom. Naglasak je na zajedničkom stvaranju znanja i umrežavanju.

 

Dizajneri (en. Designers)

 

Nastavnici osmišljavaju kreativna i personalizirana digitalna iskustva učenja. Pri tome prilagođavaju alate različitim potrebama studenata, stvarajući fleksibilna i uključiva okruženja.

 

Facilitatori (en. Facilitators)

 

U ovoj ulozi nastavnici vode studente u aktivnom i istraživačkom učenju pomoću tehnologije. Njihova je kompetencija stvaranje uvjeta u kojima studenti preuzimaju aktivnu ulogu i razvijaju kritičko mišljenje.

 

Analitičari (en. Analysts)

 

Nastavnici koriste podatke i digitalne alate za praćenje, vrednovanje i unaprjeđenje učenja. Analitička kompetencija uključuje interpretaciju rezultata i pružanje kvalitetne povratne informacije studentima.

 



Važnost ISTE standarda

ISTE standardi nude viziju profesionalnog razvoja nastavnika koja se temelji na refleksivnoj praksi, inovativnosti i liderstvu. Oni nisu samo tehnički priručnik, već pedagoški i etički okvir za djelovanje nastavnika u digitalnom obrazovanju. U kontekstu visokog obrazovanja, primjena ovih standarda može značajno doprinijeti:


	razvoju institucionalne strategije digitalizacije

	podizanju kvalitete nastave i angažiranosti studenata

	jačanju profesionalnog identiteta nastavnika u digitalnom dobu.





 


Ključni preduvjeti za učinkovito korištenje tehnologije na visokim učilištima  

Postoji sedam ključnih preduvjeta za učinkovito korištenje tehnologije na visokim učilištima, prema ISTE:


	Zajednička vizija (en. Shared Vision): Visoko učilište treba razviti jasnu i zajednički prihvaćenu viziju uvođenja tehnologije u obrazovanje. U stvaranju te vizije trebaju sudjelovati svi ključni dionici: nastavnici, administracija, studenti i stručne službe. Time se osigurava zajedničko razumijevanje ciljeva i motivacija za promjene.

	Planiranje provedbe (en. Implementation Planning): Potrebno je strateški i sustavno planirati sve aspekte uvođenja tehnologije, od infrastrukture do evaluacije digitalnih resursa. Pravilno planiranje omogućuje promišljene odluke i jasno povezivanje tehnologije s obrazovnim ciljevima.

	Jednaki pristup (en. Equitable Access): Visoka učilišta moraju osigurati jednak pristup digitalnim uređajima, mrežnoj infrastrukturi i obrazovnim sadržajima za sve studente i nastavnike, bez obzira na socioekonomske uvjete ili nedostatak istih.

	Pripremljeni nastavnici (en. Prepared Educators): Nastavnici trebaju kontinuiranu stručnu podršku profesionalnim razvojem kako bi učinkovito koristili digitalne alate u nastavi. Usluge na razini VU kao što su nastavnička mentorstva ili podrška instrukcijskog dizajnera značajno olakšavaju adaptaciju novih tehnologija.

	Kompetentna i adekvatna tehnička podrška (en. Skilled and Sufficient Technical Support): Učinkovito funkcioniranje digitalne infrastrukture zahtijeva stalnu i stručnu tehničku podršku koja osigurava pristupačnost, redovno održavanje i brz odgovor na potencijalne probleme.

	Kvalitetne obrazovne aktivnosti i sadržaji (en. High-Quality Learning Activities and Content): Odabrani digitalni sadržaji moraju biti pedagoški osmišljeni, relevantni, istraživački utemeljeni i usklađeni s nastavnim ishodima i standardima obrazovanja kako bi potaknuli smislene i raznovrsne oblike učenja.














5. Zaključak

Razvoj digitalnih kompetencija nastavnika danas se promatra kroz više međunarodnih okvira, od kojih smo ovdje obradili 3 najvažnija. ICT-CFT naglašava tri razine: tehnološku pismenost, produbljivanje znanja i stvaranje znanja, i povezuje ih sa šest područja nastavničkog djelovanja, od kurikuluma i vrednovanja do profesionalnog usavršavanja. DigCompEdu pak razvija detaljan model od šest kompetencijskih područja i šest razina napredovanja, nudeći nastavnicima jasnu putanju profesionalnog razvoja i mogućnost samoprocjene i planiranja učenja. ISTE standardi usmjereni su na nastavničku praksu i učenike, naglašavajući ulogu nastavnika kao dizajnera učenja, facilitatora i refleksivnog praktičara.

Iz perspektive nastavnika, ovi okviri nude putokaz za osobni razvoj, potiču kritičko promišljanje o vlastitoj uporabi tehnologije i otvaraju prostor za inovativnu, inkluzivnu i studentu prilagođenu pedagogiju. Iz perspektive visokog učilišta, okviri osiguravaju stratešku osnovu za planiranje edukacije, vrednovanje nastavničkih kompetencija i institucionalnu digitalnu transformaciju. Kombinacijom različitih pristupa moguće je graditi sustave koji istovremeno podupiru profesionalni rast nastavnika i jačaju kvalitetu obrazovanja, čime se visoka učilišta čine otpornijima i konkurentnijima u globalnom digitalnom okruženju.

Sva tri okvira, ICT-CFT, DigCompEdu i ISTE primjenjiva su i korisna u kontekstu visokog obrazovanja u Republici Hrvatskoj. Njihova usklađenost s europskim i međunarodnim standardima omogućuje integrirano jačanje digitalnih kompetencija nastavnika na razini pojedinca i institucije. Primjena ovih okvira može značajno doprinijeti razvoju kvalitetne, inkluzivne i digitalno osnažene nastave u hrvatskom visokom obrazovanju.

